Den 29-årige mand, der fredag aften kørte galt på knallert, er lørdag middag afgået ved døden.

Fredag aften klokken 20.53 overså en 29-årig knallertkører en parkeret bil på Mylius Erichsensvej i Aalborg. Han kørte uden styrthjelm og fik skader på både hoved og bryst. Ved 13-tiden lørdag døde han af sine kvæstelser. Ifølge vagtchefen ved Nordjyllands Politi Bruno Brix regnede det på ulykkestidspunktet, og derfor kan ulykken skyldes, at knallertføreren har haft bøjet hovedet for at undgå at få vand i øjnene. De pårørende er underrettet.